SKRIFTLIG FORESPØRGSEL E-2926/01

af Hiltrud Breyer (Verts/ALE) til Kommissionen

(24. oktober 2001)

Om: Svar på skriftlig forespørgsel E-1568/01 om anvendelse og ændring af direktiv 96/82/EF og 96/61/EF

Kommissionen opfattelse gående ud på, at IFBF-direktiv ikke er hensigtsmæssigt til højnelse af sikkerheden på anlæg til fremstilling og/eller oplagring af fyrværkeri, og at det vil være tilstrækkeligt at lade disse anlæg være omfattet af Seveso II-direktivet, kan forespørgeren ud fra følgende betragtninger ikke tilslutte sig:

Det argument, at rapporterne om den bedste tilgængelige teknik fortrinsvis omhandler emissionsbegrænsning, holder efter forespørgerens opfattelse ikke stik. Det påhviler en operatør af et anlæg omfattet af IFBF-direktivet at træffe nødvendige forholdsregler til at hindre ulykker og at begrænse følgerne, såfremt ulykker alligevel skulle indtræffe (artikel 3, litra e). Ved fastlæggelsen af den bedste tilgængelige teknik skal der også tages hensyn til nødvendigheden af at forebygge ulykker og at begrænse konsekvenserne heraf for miljøet (bilag IV, nr. 10).

Derfor skal der i rapporterne om den bedste tilgængelige teknik principielt også indgå en beskrivelse af de nødvendige foranstaltninger til at hindre ulykker og begrænse følgerne, såfremt ulykker alligevel indtræffer.

1. Hvordan agter Kommissionen derfor at berigtige retningslinjerne for udarbejdelsen af disse rapporter, således at de allerede eksisterende krav i direktivet finder anvendelse i praksis?

2. Som led i undersøgelserne efter eksplosionen i Enschede blev det konstateret, at godkendelses- og kontrolmyndighederne ikke havde specialviden om risiciene ved fyrværkeri og de nødvendige sikkerhedsforanstaltninger på anlæg til fremstilling eller oplagring heraf, samt at de sagkyndige rådgivning ikke var fyldestgørende. Hvilke forholdsregler påtænker Kommissionen at træffe, således at IFBF-direktivets virkemidler som f.eks. omfattende godkendelsesansøgninger og eksisterende anlægs tilpasning til den bedste tilgængelige teknik finder anvendelse?

3. Hvornår vil det efter Kommissionens opfattelse være muligt at gennemføre den sagligt påkrævede ændring af IFBF-direktivet, således at direktivet også finder anvendelse på anlæg til fremstilling og/eller oplagring af fyrværkeri?

Svar afgivet på Kommissionens vegne af Margot Wallström

(12. december 2001)

1. I bilag IV til Rådets direktiv 96/61/EF af 24. september 1996 om integreret forebyggelse og bekæmpelse af forurening(1) kræves det, at når der skal fastlægges de bedste tilgængelige teknikker skal der tages hensyn til forebyggelse af ulykker. Kommissionen finder, at direktivets krav på tilfredsstillende vis er afspejlet i de gældende retningslinjer(2) for udveksling af oplysninger mellem medlemsstaterne og berørte industrier. Medlemmer af arbejdsgrupper, der udveksler oplysninger, opfordres til at overveje, om anvendelse af en bestemt teknik måtte medføre nogen risiko for ulykker. Arbejdsgrupper overvejer ikke blot kroniske emissioner, men også risikoen for en eventuel uforsætlig forurening, f.eks. i referencedokumenter om den kemiske industri og i referencedokumentet om emissioner fra oplagring. De givne oplysninger har imidlertid hidtil oftest drejet sig om kroniske emissioner snarere end uforsætlig forurening.

2. Enschede-eksplosionen skete på et anlægsområde, der ikke var omfattet af anvendelsesområdet for direktiv 96/61/EF. Med hensyn til anvendelsen af direktivets bestemmelser på produktion af fyrværkeri og oplagring heraf er den eneste foranstaltning, som Kommissionen derfor kan træffe på dette tidspunkt, er at fremsætte forslag til en ændring af direktivet.

3. Kommissionen er i øjeblikket ved at foretage sammenlignende undersøgelser af anvendelsesområdet for ordningerne for miljøtilladelser i medlemsstaterne. Formålet er at vurdere, for hvilke aktiviteter det er berettiget foretage en harmonisering. Den første forskriftsbundne beretning om gennemførelsen og effektiviteten af direktiv 96/61/EF vil blive offentliggjort i De Europæiske Fællesskabers Tidende senest i april 2004.

Før det foreslås at udvide anvendelsesområdet til bestemte anlæg til produktion og/eller oplagring af fyrværkeri, er det imidlertid nødvendigt at analysere, om de samme målsætninger ikke kan nås gennem gennemførelsen af Seveso II-direktivet(3), der skal revideres som tidligere nævnt i svar på det ærede medlems skriftlige forespørgsel E-1568/01(4).

Marts 2001-workshopen om pyrotekniske og eksplosive stoffer, der henvises til i ovennævnte svar, konkluderede, at fyrværkeriområdet er en udfordring hvad angår håndhævelse af hensigtsmæssige sikkerhedsbestemmelser for oplagringsanlæg. Bekymring med hensyn til den øgede risiko, der måtte opstå, når pyrotekniske materialer oplagres i bulk i kraftig indeslutning, eller oplagres sammen med højeksplosive materialer, er relativ ny. Nogle kompetente myndigheder er måske ikke bevidst om disse bekymringer, og der findes ikke tilstrækkelig viden om, hvordan og hvornår disse farer opstår, til at der kan nås til enighed om hensigtsmæssige forholdsregler. Det kunne være til nytte, hvis medlemsstaterne udveksler oplysninger om bedste fremgangsmåder ved oplagring af fyrværkeri til støtte for de tilladelsesudstedende myndigheder, således at de kan pålægge passende sikkerhedskrav til fyrværkerianlæg.

(1) EFT L 257 af 10.10.1996.

(2) Kan hentes fra http://eippcb.jrc.es/pages/FActivities.htm.

(3) Rådets direktiv 96/82/EF af 9. december 1996 om kontrol med risikoen for større uheld med farlige stoffer, EFT L 10 af 14.1.1997.

(4) EFT C 364 E af 20.12.2001, s. 148.